### 8.     Beslutning om revideret budget i forbindelse med sammenlægning af Kathøj-Svallerup Skole

**Åbent**

Sagsnr.: 326-2018-3262        J.nr.: 00.01.00           Dokumentnr.:
326-2020-164913

**Sagstype**

Beslutning.

**Resume og sagens baggrund**

I forbindelse med Kommunalbestyrelsens beslutning om Budget
2020 er det besluttet, at der afsættes i alt 12,7 mio. kr., fordelt over årene
2020-2022, til en fysisk samling i [adresse] af specialskolen Kathøj/Svallerup
som på nuværende tidspunkt er fordelt på 2 matrikler. Det omfatter også, at den
selvejende institution Mælkebøtten flyttes fra lokaler på [adresse] til
nye lokaler på [adresse].

**Indstillinger**

Direktøren indstiller,

1.    at der gives en
anlægsbevilling på 12,7 mio. kr. finansieret af det afsatte rådighedsbeløb til
samling af Specialskolerne og flytning af Mælkebøtten, og

2.    at
der gives en tillægsbevilling på 5,1 mio. kr., som indarbejdes i Budget 2021.

**Behandling**

Økonomiudvalget og Kommunalbestyrelsen.

**Sagsfremstilling**

Sammenlægningen af specialskolerne har været drøftet over en
længere årrække og var således en del af forslagene til Budget 2017. I
forbindelse med Kommunalbestyrelsens behandling af Budget 2020 blev det
besluttet, at der afsættes i alt 12,7 mio. kr., fordelt over årene 2020-2022,
til en fysisk samling i [adresse] af specialskolen Kathøj/Svallerup som på
nuværende tidspunkt er fordelt på 2 matrikler.

Formålet
er blandt andet, at der etableres én samlet specialskole, der går fra 0. klasse til og med 10. klasse.
Dermed kan eleverne forblive i et sammenhængende skoleforløb på [adresse]
skole. I forlængelse heraf er der planlagt en nedrivning af pavillonerne på
Kathøj.

Samlingen
af specialtilbuddet i [adresse] betyder, at den selvejende daginstitution
Mælkebøtten, som på nuværende tidspunkt anvender lokaler på [adresse],
skal fraflytte disse lokaler. Kalundborg Kommune har i den forbindelse tilbudt
Mælkebøtten, at de kan gøre brug af lokaler på [adresse]. Derfor er udgifter i
forbindelse med bygningsmæssige ændringer på [adresse] samt flytning af
Mælkebøtten indeholdt i det samlede budgetbeløb på 12,7 mio. kr.

*Løsningsforslag
for samlingen*

På
baggrund af budgetbeslutningen er der nedsat et byggeudvalg, bestående af
medarbejderrepræsentanter og forældrerepræsentanter fra begge matrikler på
Kathøj/Svallerup skole samt repræsentanter fra Team Ejendom og Affald,
Fagcenter Børn, Læring og Uddannelse samt direktøren for Børn- og Ungeområdet.
Formålet med byggeudvalgsmøderne er drøftelse og sparring i forhold til,
hvorledes den fysiske samling kan foretages på bedst mulig vis ud fra den
aktuelle børnegruppe, medarbejdergruppen samt indenfor den økonomiske ramme.
Dertil har der været nedsat en styregruppe bestående af direktøren for Børn- og
Ungeområdet, direktøren for Teknik- og Miljøområdet samt chefen for Vej,
Ejendom og Affald.

I
det løsningsforslag (se vedhæftede Bilag 1), som styregruppen anbefaler, er der
taget højde for de bygningsmæssige reglementer, antal nødvendige klasselokaler
i forhold til antallet af klasser og elever, personalefaciliteter,
til-/frakørsel og parkeringsforhold, mulighed for adskillelse af afdelinger
indenfor samme bygning med mere.

I
forbindelse med flytningen af børnehaven til nye lokaler på [adresse] skal der
blandt andet etableres brandsikring af disse lokaler, førend Mælkebøtten kan
flytte. Løsningsforslaget med én samlet specialskole på [adresse] samt
flytning af børnehaven omfatter en estimeret merudgift på 6,7 mio. kr.

I
det oprindelige budget er der afsat 1,6 mio. kr. til nedrivning af
[adresse]. Der arbejdes i øjeblikket på, at Kathøjskolen midlertidigt kan
udlejes til andre aktører og formål. I forhold til de økonomiske konsekvenser
vil dette medføre, at der på nuværende tidspunkt skal tilføres projektet 5,1
mio. kr.  Når en eventuel udlejning afsluttes, og/eller det vurderes
hensigtsmæssigt at nedrive [adresse], vil dette skulle indtænkes i
budgetlægningen.

Medarbejder-
og forældrerepræsentanterne i byggeudvalget har ved præsentation af
styregruppens anbefalede forslag tilkendegivet, at denne løsning opleves som en
forringelse af tilbuddet i forhold til de nuværende rammer. Dette beror blandt
andet på, at man er bekymret for, at klasselokalerne vil være for små i forhold
til børnegruppen samt en mangel på supplerende lokaler, hvor personalet kan
trække en elev ud af en klasse med henblik på at være alene i en periode. Der
er desuden udtrykt bekymring for, at løsningsforslaget ikke har afdelinger i
fysisk adskilte bygninger/pavilloner. Derudover har bestyrelsen for den
selvejende børnehave Mælkebøtten 1. juni 2020 i et fælles bekymringsbrev fra
skolebestyrelsen på [adresse] tilkendegivet, at man foretrækker at
blive på [adresse].

Forældre- og
medarbejderrepræsentanterne i byggeudvalget har rejst et ønske om, at der
etableres pavilloner, som en del af den samlede løsning ved sammenlægning på
[adresse]. Hvis der etableres en pavillon, vil det umiddelbart indebære
en yderligere merudgift på cirka 4,5 mio. kr. til opførelse af en pavillon på
cirka 300 m2 inklusiv arealerhvervelse og tilslutning af el, vand og
varme.

Generelt vurderes etableringsomkostningerne at være de samme
for pavilloner som ved etablering af permanente bygninger. Arealerhvervelse og
tilslutning af el, vand og varme vil normalt være de samme. Forskellen vil
derfor ligge på selve bygningskroppen, hvor en pavillon løsning primært egner
sig til midlertidige byggerier.

Det skal bemærkes, at opgaven ikke har været udbudt på
nuværende tidspunkt, og derfor er de nævnte priser beregnet ud fra de
erfaringstal og det generelle nettoprisindex, som normalt anvendes i
overslagsmæssige budgetberegninger på byggeområdet. På nuværende tidspunkt
viser erfaringer, at der for tiden er betydeligt højere omkostninger i
forbindelse med byggeopgaver end tidligere. Det er ikke muligt at skabe et
fornuftigt bud på eventuelt ændrede markedspriser, og derfor er de ikke
indregnet i de nævnte beløb.

**Økonomiske konsekvenser**

Der er afsat et rådighedsbeløb på i alt 12,7 mio. kr.
fordelt over årene 2020-2022 til en fysisk samling i [adresse] af specialskolen
Kathøj/Svallerup. Restrådighedsbeløbet udgør herefter 0 kr.

Der søges om en tillægsbevilling på 5,1 mio. kr., som
indarbejdes i Budget 2021.

Hvis der gives en tillægsbevilling, vil den samlede
anlægsbevilling udgøre 17,8 mio. kr.

Det skal bemærkes, at anlægsloftet for 2020 er suspenderet.

[adresse] bemærkninger er indarbejdet i sagen.

**Økonomiudvalgets møde den 17.
juni 2020:**

Økonomiudvalget anbefaler, at sammenlægningen stoppes og at
budgetlagte rådighedsbeløb tilbageføres til kassen.

**Bilag**

|  |  |
| --- | --- |
| Bilag 1 - Løsningsforslag | 326-2020-205949 |